Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 204/18)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”LIMONE DELL’ETNA”

EU-nro: PGI-IT-02444-12.12.2018

SAN ( ) SMM (X)

1. Nimi

”Limone dell’Etna”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Nimellä ”Limone dell’Etna” viitataan sitruunoihin, jotka on kasvatettu Etnan rannikkokaistaleella sen pohjoisosassa virtaavan Alcantara-joen sekä Catanian kunnan pohjoisrajan väliin jäävällä alueella. Nimi on varattu Citrus limon (L.) Burm -puulajin lajikkeille ”Femminello” (mukaan lukien sen kloonit) ja ”Monachello”. Nimen yhteys maantieteelliseen alueeseen perustuu tuotteen ominaisuuksiin ja laatuun.

Kulutukseen luovutettaessa tuotteella on oltava seuraavat ominaisuudet ja sen on täytettävä seuraavat laatuparametrit:

Lajike ja tuotantokaudet Hedelmien ominaisuudet Laatuparametrit ”Femminello” ”Primofiore” Talvihedelmä Sato korjataan aikaisintaan 15. syyskuuta. Kuoren väri: vaihtelee vaaleanvihreästä sitruunankeltaiseen. Muoto: elliptinen. Paino: vähintään 90 g. Hedelmälihan väri: vaihtelee vaaleanvihreästä sitruunankeltaiseen. Mehun ominaisuudet: väri: sitruunankeltainen tuotto > 34 % happamuusaste > 5,5 % liukenevien kuiva-aineiden kokonaispitoisuus: hedelmälihan Brix-arvo > 7 eteeristen öljyjen tuotto > 0,3 % ”Femminello” ”Bianchetto” tai ”maiolino” Keväthedelmä Sato korjataan aikaisintaan 1. huhtikuuta. Kuoren väri: vaaleankeltainen. Muoto: elliptinen tai munanmuotoinen. Paino: vähintään 90 g. Hedelmälihan väri: keltainen. Mehun ominaisuudet: väri: sitruunankeltainen tuotto > 34 % happamuusaste > 5,5 % liukenevien kuiva-aineiden kokonaispitoisuus: hedelmälihan Brix-arvo > 7 eteeristen öljyjen tuotto > 0,3 % ”Femminello” ”Verdello” (tai kesähedelmä) Sato korjataan aikaisintaan 15. toukokuuta. Kuoren väri: vaihtelee vihreästä vaaleankeltaiseen. Muoto: elliptinen/pyöreä. Paino: vähintään 80 g. Hedelmälihan väri: vaihtelee vaaleanvihreästä sitruunankeltaiseen. Mehun ominaisuudet: väri: sitruunankeltainen tuotto > 30 % happamuusaste > 5,5 % liukenevien kuiva-aineiden kokonaispitoisuus: hedelmälihan Brix-arvo > 7 eteeristen öljyjen tuotto > 0,3 % ”Monachello” ”Primofiore” Talvihedelmä Sato korjataan aikaisintaan 15. lokakuuta. Kuoren väri: vaihtelee vaaleanvihreästä sitruunankeltaiseen. Muoto: elliptinen. Paino: vähintään 90 g. Hedelmälihan väri: vaihtelee vaaleanvihreästä sitruunankeltaiseen. Mehun ominaisuudet: väri: sitruunankeltainen tuotto > 25 % happamuusaste > 5,5 % liukenevien kuiva-aineiden kokonaispitoisuus: hedelmälihan Brix-arvo > 7 eteeristen öljyjen tuotto > 0,3 % ”Monachello” ”Bianchetto” tai ”maiolino” Keväthedelmä Sato korjataan aikaisintaan 1. huhtikuuta. Kuoren väri: vaaleankeltainen. Muoto: elliptinen tai munanmuotoinen. Paino: vähintään 90 g. Hedelmälihan väri: keltainen. Mehun ominaisuudet: väri: sitruunankeltainen tuotto > 25 % happamuusaste > 5,5 % liukenevien kuiva-aineiden kokonaispitoisuus: hedelmälihan Brix-arvo > 7 eteeristen öljyjen tuotto > 0,3 % ”Monachello” ”Verdello” (tai kesähedelmä) Sato korjataan aikaisintaan 15. toukokuuta. Kuoren väri: vaihtelee vihreästä vaaleankeltaiseen. Muoto: elliptinen/pyöreä. Paino: vähintään 80 g. Hedelmälihan väri: vaihtelee vaaleanvihreästä sitruunankeltaiseen. Mehun ominaisuudet: väri: sitruunankeltainen tuotto > 25 % happamuusaste > 5,5 % liukenevien kuiva-aineiden kokonaispitoisuus: hedelmälihan Brix-arvo > 7 eteeristen öljyjen tuotto > 0,3 %

Suojatun maantieteellisen merkinnän ”Limone dell’Etna” saaneet hedelmät on pidettävä kaupan tuoreina, ja niiden on kuuluttava kauppaluokkiin ”Extra” tai ”I” ja kokoluokkiin 3, 4, 5 tai 6.

Edellä määriteltyjen lisäksi myös hedelmät, joiden luokka, koko, muoto, paino tai kuoren väri poikkeaa asetetuista vaatimuksista, voivat saada suojatun maantieteellisen merkinnän ”Limone dell’Etna” ja niitä voidaan käyttää ainoastaan jalostuksessa, jos ne täyttävät mehua ja eteeristen öljyjen tuottoa koskevat laatuparametrit. Tällaisia hedelmiä ei saa myydä loppukuluttajille tuoreina hedelminä.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

–

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Limone dell’Etna -sitruunoiden kaikkien tuotantovaiheiden on tapahduttava jäljempänä 4 kohdassa yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Limone dell’Etna -sitruunat voidaan luovuttaa kulutukseen joko irtotavarana tai missä tahansa voimassa olevan lainsäädännön mukaisessa pakkauksessa.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Kaikissa irtotavarana kulutukseen luovutetuissa hedelmissä on oltava tarraetiketti. Tarraetiketissä on oltava jäljempänä kuvailtu ja esitetty SMM-tunnus ”Limone dell’Etna”.

Limone dell’Etna -sitruunat voidaan luovuttaa kulutukseen myös vähittäismyynnin kautta edellyttäen, että niissä on selkeästi näkyvissä oleva merkintä, joka sisältää samat tiedot kuin mitä edellytetään pakkauksilta.

Jalostukseen tarkoitetut sitruunat, joita ei saa myydä loppukuluttajille tuoreina hedelminä, voidaan myydä irtotavarana ja ilman tarraetikettejä pakkauksissa tai säiliöissä, jotka täyttävät voimassa olevan lainsäädännön vaatimukset ja joissa on vähintään yhdellä puolella selkein ja luettavin kirjaimin merkintä ”Limone dell’Etna IGP destinato alla trasformazione” (”jalostukseen tarkoitettuja SMM Limone dell’Etna -sitruunoita”) sekä maininta lajikkeesta ja erästä. Vaihtoehtoisesti nämä sitruunat voidaan myydä suoraan tähän tarkoitukseen osoitettujen ajoneuvojen perävaunuista, joissa muiden kuin suojatun maantieteellisen merkinnän saaneiden Limone dell’Etna -sitruunoiden pitäminen on ehdottomasti kielletty.

Pakkausetiketissä on oltava selkeästi ja helposti luettavassa muodossa painettuna EU:n suojatun maantieteellisen merkinnän tunnus eli SMM Limone dell’Etna -tunnus, joka kuvataan jäljempänä, sekä lainsäädännössä vaaditut tiedot ja lajikkeen nimi, tuoteluokka ja koko. Yksityisten tuotenimien käyttö sallitaan edellyttäen, että ne eivät johda kuluttajia harhaan ja ovat voimassa olevan lainsäädännön mukaisia. Kaikkien muiden kuin tuote-eritelmässä nimenomaisesti sallittujen kuvausten ja sanamuotojen lisääminen on kielletty. Tällaisia ovat esimerkiksi adjektiivit ”fine” (”hieno, hienostunut”), ”superiore” (”ensiluokkainen”), ”selezionato” (”valikoitu”) ja ”scelto” (”valikoitu, laadukas”) sekä vastaavat maininnat. Mainostavien ilmaisujen käyttö on kielletty.

SMM-tunnus ”Limone dell’Etna”

Tunnuksen muodostavat kaksi sitruunaa ja sanat ”Limone dell’Etna IGP” (SMM Limone dell’Etna).

Tunnusta ei saa muuttaa millään tavalla, eikä sen käyttäminen osittain tai muutettuna ole sallittua.

4. Maantieteellisen alueen tarkka rajaus

Limone dell’Etna -sitruunoita kasvatetaan maantieteellisellä alueella, joka sijaitsee Catanian maakunnassa, Joonianmeren ja Etna-vuoren väliin jäävällä maakaistaleella, ja käsittää seuraavien kuntien hallintoalueen: Aci Bonaccorsi, Aci Castello, Aci Catena, Aci Sant’Antonio, Acireale, Calatabiano, Castiglione di Sicilia, Fiumefreddo di Sicilia, Giarre, Mascali, Piedimonte Etneo, Riposto, Santa Venerina, San Gregorio di Catania, Valverde ja Zafferana Etnea.

5. Yhteys maantieteelliseen alueeseen

Tuotteen ja maantieteellisen alueen välinen yhteys on tärkein tekijä, joka erottaa tuotteen muista. Se perustuu hedelmän laatuominaisuuksiin.

Nimi ”Limone dell’Etna” viittaa Etna-vuoren alarinteillä kasvatettuihin sitruunoihin. Se tuo mieleen aluetyypilliset laatuominaisuudet ja -piirteet sekä perinteet, jotka ovat siirtyneet sukupolvelta toiselle jo yli kahden vuosisadan ajan.

Laatuominaisuuksista voidaan todeta, että ”Limone dell’Etnan” kuoressa on runsaasti öljyhuokosia ja sen sisältämien eteeristen öljyjen aromit ovat hyvin laadukkaita. Niistä erottuu esimerkiksi sitraali (kahden aldehydin eli geraniaalin ja neraalin seos), joka antaa sitruunalle sen ominaismaun.

”Limone dell’Etnan” eteeristen öljyjen laatuominaisuudet antavat tälle hedelmälle sen erityisluonteen, jota kuluttajat arvostavat. Nuo ominaisuudet ovat olleet myös tutkimusten kohteena. Esimerkiksi Istituto Sperimentale per l’Agrumicoltura -koeasema (jonka on korvannut Acirealessa sijaitseva tutkimuskeskus Consiglio per la Ricerca in Agricoltura e l’Analisi dell’Economia Agraria, Centro di Ricerca Olivicoltura, Frutticoltura e Agrumicoltura (CREA-OFA)) sekä Messinan yliopiston orgaanisen kemian laitos ovat tutkineet tyypillisiltä kasvualueilta Sisiliasta kerätyistä Femminello-lajikkeen sitruunoista valmistettujen esanssien laatua. Kyseisten tutkimusten mukaan ”Limone dell’Etnan” tuotantoalueelta kerätyistä sitruunoista saatujen eteeristen öljyjen keskimääräinen sitraalipitoisuus (3,61 %) on korkeampi verrattuna sitruunoihin, jotka ovat peräisin muilta tutkimuksen kohteena olleilta alueilta, kuten Syrakusasta (keskimääräinen pitoisuus 3,49 %) ja Bagheriasta (keskimääräinen pitoisuus 3,29 %) (lähde: Industrie e Conserve nro 2, 1969, s. 110–116).

Sama pätee ”Limone dell’Etnan” Monachello-lajikkeeseen. Monachello-lajikkeen sitruunoista valmistettujen esanssien laatua käsitelleessä CREA-OFA:n tutkimuksessa nimittäin todettiin, että ”Limone dell’Etnan” tuotantoalueelta peräisin olevista hedelmistä valmistettujen eteeristen öljyjen sitraalipitoisuus on keskimääräistä korkeampi, sillä niiden geraniaalipitoisuus (1,67 %) ja neraalipitoisuus (0,82 %) olivat korkeampia verrattuna Lascarista (Palermon maakunta) saatuihin sitruunoihin (geraniaalipitoisuus 0,70–0,59 % ja neraalipitoisuus 0,85–0,72 %) sekä Barcellona Pozzo di Gottosta (Messinan maakunta) saatuihin sitruunoihin (geraniaalipitoisuus 1,15 % ja neraalipitoisuus 0,77 %). (Lähteet: ”Contributo alla conoscenza delle essenze di limone di alcune cultivar italiane”, Rivista Italiana Essenze, Profumi, Piante Officinali, Aromi, Saponi, Cosmetici, vol. XLVII, nro 7, heinäkuu 1965, s. 370–377; ”Ricerche sugli olii essenziali del flavedo di 44 cloni di limone”, Essenze Derivati Agrumari, vol. LVII, nro 3, heinäkuu–syyskuu 1987; ”Determinazione delle caratteristiche analitiche e della composizione enantiomerica di oli essenziali agrumari ai fini dell’accertamento della purezza e della qualità”, Essenze Derivati Agrumari, vol. 74, nro 1, tammikuu–huhtikuu 2004).

Limone dell’Etna -sitruunoiden laatu perustuu siihen, että ne kasvavat ja kypsyvät maaperän ja ilmaston kannalta hyvin erityisessä ympäristössä, jossa yhdistyvät Etna-tulivuoren lähialueilla tyypillinen tuliperäisyys sekä meren leudontama ilmasto.

Limone dell’Etna -sitruunoita kasvatetaan vanhojen tuliperäisten kalliomuodostumien päällä olevalla tuliperäisellä maaperällä, joka koostuu erilaisista maannoksista. Maaperä on hiukkaskooltaan ja koostumukseltaan vaihtelevaa: rajatun alueen mäkisessä osassa maaperä on melko ohutta, pinnaltaan hyvin kallioista, koostumukseltaan hiekkaista sekä erittäin kivistä, kun taas rannikonpuoleisen osan maaperässä on enemmän maannoksia ja se on syvempää sekä koostumukseltaan hiekka- ja savipitoista (lähde: Acirealen maatalouskemian laboratorio Laboratorio analisi Chimico-agrarie SOAT).

CREA-OFA:n tekemät tutkimukset (Acta Italus Hortus, nro 9, 2013, s. 61–65 ja Food Chemistry, nro 211, 2016, s. 734–740) ovat myös osoittaneet, että ”Limone dell’Etnan” korkea mangaani- ja strontiumpitoisuus johtuu alueen erityisestä maaperästä, joka on Etna-tulivuoren läheisyyden vuoksi pääasiassa tuliperäistä, sekä basalttikallioiden koostumuksesta.

Maaperän ominaispiirteiden lisäksi myös muut luontoon liittyvät tekijät vaikuttavat siihen, että alueella on optimaaliset olosuhteet Limone dell’Etna -sitruunoiden kasvattamiseen.

Limone dell’Etnan kasvualueen ilmastoon vaikuttavat ensisijaisesti lämpötila ja pinnanmuodostus.

Joonianmeren läheisyys ja Etna-tulivuorikompleksin läsnäolo vaikuttavat merkittävästi lämpötiloihin. Suotuisten lämpötilojen ansiosta sitruunan kasvatus on levinnyt vuosisatojen saatossa pitkin Etnan rannikkokaistaletta ja rannikolta suoraan kohoavia kukkuloita alueella, jonka rajoina ovat pohjoisessa Alcantara-joki ja etelässä Catanian kunnan pohjoisraja.

Pinnanmuodostuksella on ratkaiseva merkitys sademäärien kannalta: näillä leveysasteilla vallitsee tavallisesti puolikuiva tai kuiva ilmasto, mutta tulivuoren läsnäolo aiheuttaa runsaita sateita ja sitruunan tuotantoalueilla vuotuinen sademäärä on noin 600–700 mm. Vuoren itäpuolella melko yleiset kesämyrskyt pitävät lämpötilat alhaisina.

Etna-vuoren itäpuolelta, erityisesti Acirealessa sijaitsevalta CREA-OFA:n sääasemalta (joka sijaitsee 194 metrin korkeudella merenpinnasta) saadut ilmankosteuslukemat osoittavat, että 27 vuoden aikana (vuosina 1990–2017) vuotuinen keskimääräinen ilmankosteus oli noin 67 prosenttia keskiarvon ollessa ylimmillään 88 prosenttia ja alimmillaan 43 prosenttia.

Muista ilmastotekijöistä myös auringonpaiste ja tuuli vaikuttavat ratkaisevasti satoon.

Collegio Pennisin valvonta-asemalla kuukausittaiseen julkaisuun (vuosina 1936–1939) kirjatut tiedot keskimääräisestä auringonpaisteesta osoittavat, että aurinko paistaa Acirealessa keskimäärin enemmän kuin muissa kaupungeissa (lähde: Il clima di Acireale nei suoi elementi metereologici anno 1943). Samalla valvonta-asemalla mitatut pilvisyyslukemat vahvistavat tämän.

”Limone dell’Etnan” tuotantoalueen ainutlaatuisiin erityispiirteisiin kuuluu myös kasvatusmenetelmä, jota kutsutaan nimellä ”forzatura” (hyötäminen) tai ”secca” (kuivamenetelmä). Tämä paikallisten tuottajien käyttämä, ”Limone dell’Etnan” tuotantoalueen tyypillinen menetelmä mahdollistaa sitruunoiden kasvatuksen kesällä.

Sen avulla on mahdollista ”pakottaa” puut kukkimaan kesällä ja tuottamaan hedelmää seuraavana vuonna toukokuusta syyskuuhun. Menetelmän kehittivät Joonianmeren ja Etnan alueella toimineet asiantuntijat kolmesataa vuotta sitten, se on siirtynyt sukupolvelta toiselle jo yli kahdensadan vuoden ajan ja se on yhä edelleen Acirealen rannikkoalueella tyypillinen menetelmä. Se, että puita ei kastella kesä–heinäkuussa, aiheuttaa niissä vesistressin. Tämän ajanjakson jälkeen puut herätetään pakkohorroksestaan lisäämällä vähitellen kastelua ja typpipohjaisten lannoitteiden käyttöä, mikä käynnistää toisen kukinnan, jonka hedelmiä päästään keräämään seuraavana vuonna. Tällä tavalla tuotetuista hedelmistä käytetään nimitystä ”verdelli”.

Etna-vuoren kuvan ja sitruunanviljelyn välistä mielleyhtymää on hyödynnetty jo hyvin pitkään. Näin tehtiin esimerkiksi silkkipaperissa, johon sitruunat käärittiin viime vuosisadan alussa käytetyissä pakkauksissa.

Tuon ajan romaaneista löytyy myös viittauksia sitruunoiden kasvatukseen Etnan ympäristössä. Federico De Roberto kirjoitti vuonna 1894 teoksessaan I Vicerè (”varakuninkaat”) ponnisteluista maan kunnostamiseksi ja veden etsimiseksi kaivamalla Mongibellon vuosisatoja vanhaa laavaa, jotta alueelle voitaisiin istuttaa appelsiini- ja sitruunapuita.

Etnan alueella harjoitettava sitruunanviljely tunnetaan tuotantoperinteestä, joka on ollut sille ominaista yli kahdensadan vuoden ajan. Yksi bibliografisen tutkimuksen esiin tuomista historiallisesti ja tieteellisesti merkittävistä tuotoksista on 1900-luvun alkupuolella eläneen kuuluisan tiedemiehen Giulio Savastanon Etnan alueen sitruunanviljelyä käsittelevä tutkimus, joka ilmestyi vuonna 1922 julkaisussa ”Annali della Regia Stazione Sperimentale di Agrumicoltura e Frutticoltura di Acireale” otsikolla ”La biologia colturale del limone nel versante orientale etneo”. Savastano tarkasteli kirjoituksessaan historiallisia, biologisia ja maataloustieteellisiä tekijöitä, joiden ansiosta sitruunapuille oli löytynyt ihanteellinen kasvuympäristö Etna-vuoren itäpuoliselta rannikkokaistaleelta – alueelta, josta käytettiin kuvausta ”regione etnea del limone” (Etnan sitruuna-alue) ja joka nyt 100 vuotta myöhemmin vastaa ”Limone dell’Etnan” maantieteellistä aluetta.

Edelleen yleisesti käytössä olevat paikannimet Riviera dei Limoni ja Città del Lemone Verdello osoittavat sitruunanviljelyn historian suuren merkityksen kyseiselle alueelle.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Tuote-eritelmän konsolidoitu teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.